Document ID: 32002D0011

32002D0011
L 005/16
JURNALUL OFÍCIAL AL UNIUNII EUROPENE
DECIZIA COMISIEI
din 28 decembrie 2001
de adoptare a listei siturilor de importanță comunitară pentru regiunea biogeografică Macaronezia în conformitate cu Directiva 92/43/CEE a Consiliului
[notificată cu numărul C(2001) 3998]
(2002/11/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 92/43/CEE a Consiliului din 21 mai 1992 privind conservarea habitatelor naturale și a speciilor de faună și floră sălbatică (1), astfel cum a fost modificată ultima dată prin Directiva 97/62/CE (2), în special articolul 4 alineatul (2) al treilea paragraf,
întrucât:
(1)
Listele siturilor propuse ca situri de importanță comunitară în sensul articolului 1 din Directiva 92/43/CEE au fost transmise Comisiei, pentru regiunea biogeografică Macaronezia, în conformitate cu articolul 4 alineatul (1) din directiva menționată. Statele membre în cauză, și anume Portugalia și Spania, au transmis aceste liste la 28 noiembrie 1997 și, respectiv, la 11 octombrie 2000.
(2)
Regiunea biogeografică Macaronezia, astfel cum este menționată la articolul 1 litera (c) punctul (iii) din Directiva 92/43/CEE este compusă din arhipelagurile Azore și Madeira (Portugalia) și Insulele Canare (Spania), situate în Oceanul Atlantic.
(3)
Listele de situri propuse au fost însoțite de informații referitoare la fiecare sit, furnizate pe baza formularului Natura 2000 instituit prin Decizia 97/266/CE a Comisiei (3).
(4)
Aceste informații cuprind o hartă a sitului transmisă în versiunea cea mai recentă de statul membru în cauză, denumirea, localizarea, dimensiunile, domeniul de aplicare al acestuia, precum și datele obținute prin aplicarea criteriilor menționate la anexa III (etapa 1) la Directiva 92/43/CEE.
(5)
Pe baza proiectului de listă în care sunt de asemenea menționate siturile care găzduiesc habitatele naturale prioritare sau specii prioritare, redactat de către Comisie în acord cu fiecare din statele membre în cauză, este necesar să se adopte lista siturilor selecționate ca situri de importanță comunitară.
(6)
Cunoștințele privind existența și distribuția tipului de habitat natural denumit „recife” rămânând incomplete, această listă trebuie să poată fi modificată în funcție de evoluția acestor cunoștințe.
(7)
Măsurile prevăzute de prezenta decizie sunt conforme cu avizul comitetului instituit prin articolul 20 din Directiva 92/43/CEE,
ADOPTĂ PREZENTA DECIZIE:
Articolul 1
Lista de la anexa la prezenta decizie constituie lista siturilor de importanță comunitară pentru regiunea biogeografică Macaronezia, prevăzută de articolul 4 alineatul (2) al treilea paragraf din Directiva 92/43/CEE.
Articolul 2
Lista prevăzută la articolul 1 poate fi modificată pe baza cunoștințelor și cercetărilor mai complete privind tipul de habitat natural denumit „recife”, menționat la punctul 11, codul 1170 de la anexa 1 la Directiva 92/43/CEE.
Articolul 3
Prezenta decizie se adresează statelor membre.
Adoptată la Bruxelles, 28 decembrie 2001.

Labels: 18
20